text: hikke
  
  publiceret: 2009-01-30 21:48:58+01:00
  Hikke, singultus, pludselige, stødvise indåndinger pga. ufrivillige, krampagtige sammentrækninger af mellemgulvsmusklen (diafragma) ledsaget af samtidig lukning af struben, hvorved den karakteristiske lyd fremkommer med 10-20 sekunders interval. Hikke er som regel et uskyldigt fænomen, der udløses ved irritation af slimhinden i spiserøret eller mavesækken. Hikke kan optræde efter forslugenhed under et måltid, krydret mad eller alkoholindtagelse. Generende langvarig hikke kan ofte afbrydes ved en forskrækkelse eller ved at genindånde fra en plastikpose, hvorved der sker en ophobning af kuldioxid, som dæmper åndedrætscentret i hjernen.
  Hvis hikken fortsætter i dagevis, kan det være symptom på hjerne-, lunge- og bughulesygdomme eller nyresvigt (uræmi). I sådanne tilfælde kan behandling med lægemidler komme på tale; oftest anvendes psykofarmaka af neuroleptikatype.